უნივერსიტეტის ღონისძიებების პორტალი

საინფორმაციო შეხვედრა - ევექსის სტუდენტური დასაქმების პროგრამა
2019-04-05 16:00 (Asia/Dubai)
5 აპრილს, 16:00 საათზე ილიაუნის E კორპუსის სტუდენტურ სივრცეში გაიმართება საინფორმაციო შეხვედრა კომპანია ევექსის წარმომადგენლებთან, რომლებიც წარმოადგენენ სტუდენტურ პროგრამას სტუდენტების დასაქმების შესახებ.
ევექსის სტუდენტური დასაქმების პროგრამის პერიოდი 3 თვე.
დასაქმების მიზანი: საყოველთაო ჯანდაცვის პროგრამის შესახებ ინფორმაციის გავრცელება და მოსახლეობის რეგისტრაცია.
პროექტის ფარგლებში, ანაზღაურება შეადგენს საშუალოდ – 500 ლარს.
საინფორმაციო შეხვედრაზე სტუდენტები მოისმენენ პრეზენტაციას სადაც დეტალურად გაეცნობიან ინფორმაციას კომპანიისა და დასაქმების პირობების შესახებ.
პრეზენტაციის შემდეგ, დაინტერესებული პირები გაივლიან რეგისტრაციას კომპანიის წარმომადგენლებთან.
დარეგისტრირებული კანდიდატიდან მხოლოდ 30 სტუდენტი შეძლებს პროექტში ჩართვას.
პროეტქში წარმატებულ სტუდენტებს გადაეცემათ საჩუქრები:

I ადგილი – iPhone
II ადგლი – 600 ლარიანი თბილისის მოლის სასაჩუქრე ბარათი
III ადგილი- 400 ლარიანი თბილისის მოლის სასაჩუქრე ბარათი

საინფორმაციო შეხვედრაზე დასწრების მსურველებმა შეავსეთ სააპლიკაციო ფორმა

დრო: 5 აპრილი, 16:00 საათი
ადგილმდებარეობა: E კორპუსის სტუდენტური სივრცე, ილიაუნი, ჩოლოყაშვილის 3/5.

LECTURA DANTIS /დანტეს წაკითხვა – ოცდამეთორმეტე ქება
2019-04-05 19:00
5 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეთორმეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 5 აპრილს, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია „იძულებითი გადაადგილება მსოფლიოს მასშტაბით და გაეროს ლტოლვითა უმაღლესი კომისარიატის გლობალური მანდატი“
2019-04-08 15:00
8 აპრილს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება საჯარო ლექცია: „იძულებითი გადაადგილება მსოფლიოს მასშტაბით და გაეროს ლტოლვითა უმაღლესი კომისარიატის გლობალური მანდატი“.
მომხსენებელი იოჰანეს ვან დერ კლაუ,გაეროს ლტოლვილთა საქმეთა უმაღლესი კომისრის წარმომადგენელი სამხრეთ კავკასიაში (სომხეთი, აზერბაიჯანი, საქართველო).
ლექციაზე განხილული იქნება გაეროს უმაღლესი კომისარიატის უმთავრესი მანდატი ლტოლვილთა და იძულებით გადაადგილებულ პირთა დაცვისა და მათი პრობლემების გრძელვადიანი გადაჭრის გზების პოვნაში, ასევე გაეროს ლტოლვილთა უმაღლესი კომისარიატის საქართველოში საქმიანობის სპეციფიკა.
ლექციას მოდერირებას გაუწევს ილიას სახელმწიფო უნივერსიტეტის სამართლის სკოლის დეკანი, ასოცირებული პროფესორი ირაკლი ფორჩხიძე.
ლექციის დაწყებამდე ხელი მოეწერება ურთიერთგაგების მემორანდუმს ილიას სახელმწიფო უნივერსიტეტსა და გაეროს ლტოლვილთა უმაღლესი კომისარიატის წარმომადგენლობას შორის.
ცერემონიაზე იგეგმება გაეროს ლტოლვილთა უმაღლესი კომისარიატის სამხრეთ კავკასიაში მიერ ილიას სახელობის უნივერსიტეტის ბიბლიოთეკისთვის ლიტერატურის გადაცემა.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ საჯარო ლექციაზე დასწრება და მონაწილეობა შეფასდება 1%-ით.
სამუშაო ენა: ინგლისური (უზრუნველყოფილი იქნება სინქრონული თარგმანი)
დრო: 8 აპრილი, 15:00 საათი
ადგილმდებარეობა: წიგნის სახლი „ლიგამუსი” (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – ოცდამეცამეტე ქება
2019-04-10 12:15, 2019-04-12 19:00
12 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეცამეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 12 აპრილი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პოლიტიკის კვლევის მეთოდების შესახებ პოლონელ ავტორთა კრებულის პრეზენტაცია
2019-04-11 17:00
11 აპრილს, 17:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება პოლონელ ავტორთა კრებულის „პოლიტიკური კვლევების მეთოდოლოგია“ პრეზენტაცია, რომელიც საქართველოში პოლონეთის რესპუბლიკის საელჩოს აქტიური მხარდაჭერით ითარგმნა ქართულ ენაზე.
პუბლიკაციაში წარმოდგენილია მეთოდოლოგიური ცოდნისა და „ტექნიკური დახმარების“ ერთგვარი მიმოხილვა, რომელიც შეიძლება განსაკუთრებით სასარგებლო აღმოჩნდეს პოლიტიკის მეცნიერებების სფეროში მოღვაწე და ამ სფეროთი დაინტერესებული პირებისთვის.
პრეზენტაციას დაესწრება პოლონეთის რესპუბლიკის ელჩი საქართველოში მარიუშ მაშკიევიჩი და ზემოაღნიშნული პუბლიკაციის ავტორები – რომან ბაკერი და მარია ვინცლავსკა.
სამუშაო ენა: ინგლისური
დრო: 11 აპრილი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კაფე: „ეთნობიოლოგია: კვლევები საქართველოსა და მეგამრავალფეროვნების ქვეყნებში“
2019-04-11 19:00
11 აპრილს, 19:00 საათზე, ვაკის მედიათეკაში პროფესორი ზაზა (ზაალ) კიკვიძე წაიკითხავს საჯარო ლექციას „ეთნობიოლოგია: კვლევები საქართველოსა და მეგამრავალფეროვნების ქვეყნებში“.
თემის მოკლე აღწერა
ეთნობიოლოგია, შეიძლება ითქვას, ახლა ყალიბდება, როგორც დამოუკიდებელი მიმართულება. მისი სამი მთავარი შემადგენელი ნაწილია ეთნობოტანიკა, ეთნოზოოლოგია და ეთნოეკოლოგია. წინსართი „ეთნო“ ამ შემთხვევაში მიუთითებს, რომ კვლევები უპირატესად ეთნოგრაფიული მეთოდებით სრულდება, თუმცა მათემატიკური, სტატისტიკური, ფიზიკური, ქიმიური და ბიოლოგიური მეთოდების გამოყენებაც ხშირად ხდება საჭირო.
ეთნობიოლოგია ეფუძნება ახლებურ მიდგომებს ადამიანსა და ბუნებას შორის არსებულ ურთიერთობათა მიმართ: კერძოდ, ესაა დებულება, რომ ადამიანისა და ბუნების გაყოფა არ შეიძლება, არამედ ბუნებრივი ეკოსისტემები და მათში მცხოვრებ ადამიანთა საზოგადოება უნდა შეისწავლებოდეს ერთად, როგორც ერთი მთლიანობა.
ამავე დროს, ეთნობიოლოგია აღიარებს ბუნებისა და მისი ბინადარი ცოცხალი არსებების წარუვალ კულტურულ მნიშვნელობას და ესაა კიდეც ეთნობიოლოგიის მთავარი მიზანი: შეისწავლოს მცენარეების, ცხოველების და ეკოსისტემების როლი ჩვენს ყოფასა და კულტურაში. ეს შესაძლებელი ხდება კიდევ ერთი ახალი ცნების საფუძველზე, რომელსაც „ტრადიციული ეკოლოგიური ცოდნა“ ეწოდება.
ეთნობიოლოგიას კარგად გამოკვეთილი გამოყენებითი პოტენციალი აქვს, რომელსაც ვხედავთ მდგრად ტურიზმში, კატასტროფების მენეჯმენტში, ორგანულ ფერმერობაში და სხვ. საქართველოში ეთნობიოლოგიური კვლევების ძლიერი ტრადიციები ყალიბდება, რასაც ხელს უწყობს ჩვენი ქვეყნის მაღალი ბიოლოგიური და კულტურული მრავალფეროვნება. ასევე პერსპექტიულია კვლევები დედამიწის სხვა რეგიონებში, რომლებიც განსაკუთრებული ბიოლოგიური და კულტურული მრავალფეროვნებით გამოირჩევა: ასეთია, მაგალითად, მალაის არქიპელაგი.
მომხსენებლის შესახებ

ზაზა კიკვიძემ 1978 წელს დაამთავრა თსუ-ის ბიოლოგიის ფაკულტეტი.
1978-1986 წლებში მუშაობდა საქართველოს მეცნიერებათა აკადემიის ფიზიოლოგიის ინსტიტუტში, 1987-1998 წწ. – საქართველოს მეცნიერებათ აკადემიის ბოტანიკის ინსტიტუტში; 1998-2003 წლებში – ჩიბას უნივერსიტეტის ბიოლოგიის გაყოფილებაში (იაპონია);
2003-2007 წლებში მუშაობდა ესპანეთის სამეცნიერო საბჭოს კვლევითი ინსტიტუტში;
2007-2012 წწ. კი – ტოკიოს უნივერსიტეტის გარემოს შესწავლის ინსტიტუტში;
2012 წლიდან მუშაობს ილიაუნის ეკოლოგიის ინსტიტუტში;
2016 წლიდან – ილიაუნის სოციო-ეკოლოგიისა და ეთნობიოლოგიის ინსტიტუტში.
1993 წელს დაიცვა სადოქტორო დისერტაცია ბოტანიკის ინსტიტუტში.
დრო: 11 აპრილი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

ილიაუნის ლიტერატურულ კლუბში: ჯენიფერ იგანის რომანის „დაუნდობელი არამზადების სტუმრობა“ პრეზენტაცია
2019-04-11 19:00
11 აპრილს 19:00 საათზე, ილიაუნის წიგნის სახლ „ლიგამუსში“ ილიაუნის ლიტერატურული კლუბი და გამომცემლობა „არეტე“ გეპატიჟებათ ჯენიფერ იგანის რომანის „დაუნდობელი არამზადების სტუმრობა“ პრეზენტაციაზე.
წიგნს მთარგმნელი თამარ სუხიშვილი და ფილოლოგი ლევან ბერძენიშვილი წარადგენენ.
„ერთხელ ბრუკლინის წიგნის ფესტივალზე აღმოვჩნდი. მოულოდნელად ჰომეროსულმა ხარხარმა ერთი კუთხისკენ მიმახედა: ხალხს ახალგაზრდა ქალი აცინებდა და თვითონაც ვერ იკავებდა თავს. ასე გავიცანი ჯენიფერ იგანი, რომელიც თურმე, დიდი ხანია, უყვარს ამერიკას.
ჯერ „ციტადელი“ წავიკითხე, შემდეგ – „დაუნდობელი არამზადების სტუმრობა“. ეს წიგნი ”ჩაწერილია “, როგორც მუსიკალური ალბომი, მასში ერთმანეთს სიმღერებივით მიჰყვება ამბები. ცამეტი ამბავია და უამრავი პერსონაჟი. მთავარ როლს პანკ-როკი ასრულებს, რომელიც მუდმივად აღწევს გმირების ცხოვრებაში, ზოგიერთისთვის კი მოწოდებაც ხდება.
წარუმატებელი ბასისტისგან დაიბადება წარმატებული პროდუსერი, ხოლო კლეპტომანისგან – მოსიყვარულე ცოლი და დედა, ამ ორ ფიგურას ელვარე პერსონაჟების მთელი თანავარსკლავედი გაანათებს. რომანში მეფობს მუსიკა და სიყვარული, დიდება და სიღარიბე, ნარკოტიკები და ღალატი.
დაიწყებ ამ საოცარ წიგნს და ვერ მოსწყდები, მიხვდები, რომ ცხოვრება ყველას ერთნაირად არ გვექცევა, მაგრამ ყველანი ვცდილობთ, გავუძლოთ დროს და შევინარჩუნოთ საკუთარი თავის იმედი. იმასაც ჩაწვდები, რომ ცხოვრება რაღაც უფრო მეტია, ვიდრე კეთილდღეობა, მსოფლიო სახელი ან ამერიკული ოცნება.“
ლევან ბერძენიშვილი

დრო: 11 აპრილი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

თეოდორ დრეიერის ფილმის „მრისხანების დღე“ ჩვენება და დისკუსია
2019-04-11 20:00
11 აპრილს, ხუთშაბათს, 20:00 საათზე, ილიაუნის A101 აუდიტორიაში ილიას სახელმწიფო უნივერსიტეტის სტუდენტური კინოკლუბი “CinExpress” წარმოგიდგენთ დანიელი რეჟისორის, კარლ თეოდორ დრეიერის ფილმს „მრისხანების დღე“ (1943).
ღონისძიების სტუმარია ილიას სახელმწიფო უნივერსიტეტის პროფესორი გიორგი მაისურაძე.
მოქმედება მე-17 საუკუნეში მიმდინარეობს. ახალგაზრდა ქალს ხნიერი ქმრის შვილი უყვარდება…
ჩვენების შემდეგ გაიმართება დისკუსია.
რეჟისორი – კარლ თეოდორ დრეიერი
ხანგრძლივობა: 1 საათი, 50 წუთი
გახმოვანება: ორიგინალი ინგლისური სუბტიტრებით

დრო: 20:00 საათი
ადგილმდებარეობა: A101აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

,,ახალი აღთქმის“ პირველი აზრობრივი თარგმანის პრეზენტაცია ლიგამუსში
2019-04-12 17:00
12 აპრილს, 17:00 საათზე, ილიას სახელმწიფო უნივერსიტეტის წიგნის სახლ ,,ლიგამუსში” ჩატარდება ,,ახალი აღთქმის“ პირველი აზრობრივი თარგმანის „კარგი ამბავი“ პრეზენტაცია. წიგნს წარადგენს ილიას სახელმწიფო უნივერსიტეტის მეცნიერებათა და ხელოვნების ფაკულტეტის ასოცირებული პროფესორი მალხაზ სონღულაშვილი.
სამუშაო ენა: ქართული
დრო: 12 აპრილი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო დისკუსია „არასრულწლოვანთა მართლმსაჯულება“
2019-04-12 19:00
12 აპრილს, პარასკევს, 19:00 საათზე, ილიას სახელმწიფო უნივერსიტეტის A 101 აუდიტორიაში ილიაუნის სამართლის სკოლის მართლმსაჯულების გაძლიერებისა და სამართლებრივი განათლების ცენტრი გამართავს საჯარო დისკუსიას თემაზე: „არასრულწლოვანთა მართლმსაჯულება“.
მომხსენებლები:

ირაკლი ჩომახაშვილი – ადვოკატი, ილიაუნის სამართლის სკოლის ლექტორი
ბაჩანა სურმავა – საქართველოს პარლამენტის იურიდიულ საკითხთა კომიტეტის წამყვანი სპეციალისტი
მოდერატორი – ზაზა მეიშვილი, ილიაუნის სამართლის სკოლის პროფესორი
ღონისძიებას გახსნის ილიაუნის სამართლის სკოლის პროფესორი კონსტანტინე კუბლაშვილი.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ საჯარო ლექციაზე დასწრება და მონაწილეობა შეფასდება 1%-ით.
დრო: 12 აპრილი,19 საათი
ადგილმდებარეობა: A 101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ანიმაციური ფილმის „ქალგმირები“ ჩვენება და დისკუსია
2019-04-12 19:00
12 აპრილს, 19:00 საათზე, ილიაუნის ადამიანის უფლებათა კინოკლუბი აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით ილიას სახელმწიფო უნივერსიტეტის სულხან-საბა ორბელიანის სამკითხველო დარბაზის სამუშაო სივრცეში ანიმაციური ფილმის „ქალგმირები (3 ამბავი)“ ჩვენებას და დისკუსიას გამართავს.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებლები:
ეკა წერეთელი – ქალთა ინიციატივების მხარდამჭერი ჯგუფის (WISG) აღმასრულებელი დირექტორი
ნინო ხარჩილავა – ქალთა ინიციატივების მხარდამჭერი ჯგუფის (WISG) სათემო განვითარების მიმართულების ხელმძღვანელი
მოდერატორი
მარიამ ლელაშვილი – ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი
„ქალგმირები (3 ამბავი)“ XVIII საუკუნის ქართლში მცხოვრები სამი უჩვეულო სიმამაცის მქონე ქალის – თამარ ვაშლოვნელის, თინა წავკისელისა და ანა ბაჯის – ანიმაციურ ფილმად გაცოცხლებული ისტორიაა.
დრო: 12 აპრილი, 19:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
დასწრება თავისუფალია.

ტრენინგი ,,ლიდერობა და კომუნიკაცია“
2019-04-13 12:00
თუ გსურთ გაიგოთ, რა გამოარჩევს ლიდერს, იბადებიან თუ არა ლიდერებად, კომუნიკაციის რა მეთოდები ამყარებს მათ წარმატებას, მოდით ტრენინგზე „ლიდერობა და კომუნიკაცია“. ტრენინგს 13 აპრილს, 12:00 საათზე, ილიას სახელმწიფო უნივერსიტეტის E 207 აუდიტორიაში ჩაატარებს ოქსფორდის უნივერსიტეტის მაგისტრი ორგანიზაციულ ლიდერშიფში, ჟურნალისტი და პროდიუსერი ნინო გომართელი.
ღონისძიებაზე დასასწრებად გთხოვთ შეავსოთ სარეგისტრაციო ფორმა.
ტრენინგის ორგანიზატორია ბიზნესის სკოლის ფინანსური განათლების ცენტრი.
დრო: 13 აპრილი, 12:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი
დასწრება თავისუფალია.

DevOps კულტურა და ტექნოლოგიები
2019-04-13 16:00
13 აპრილს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება შეხვედრა DevOps კულტურა და ტექნოლოგიები.
ტექნოლოგიების ეპოქაში ეფექტური კონკურენციისთვის, გამოთვლითი და მონაცემთა შესანახი რესურსების დინამიურად გამოსაყოფად და პროგრამული პროდუქტის სწრაფად შესაქმნელად აუცილებელია ავტომატიზაციის მექანიზმების ეფექტური და გონივრული გამოყენება. ამ მექანიზმების ჩართვა პროგრამული პროდუქტის შექმნისა და დანერგვის პროცესში გულისხმობს ამ პროცესის თავიდან გააზრებას, რაც ნიშნავს მიკროსერვისების არქიტექტურის კონცეფციის დანერგვას, კონტეინერიზაციის მიდგომებისა და პროგრამული პროდუქტის ავტომატიზებულად გამართვას, პროგრამული კოდის ვალიდურობის შემოწმებასა და ინტეგრაციულ ტესტირებას.
პროგრამული პროდუქტის შექმნისა და დანერგვის ამ ახალ მიდგომებსა და ხელსაწყოებზე ისაუბრებს ვაჟა ფირცხალაიშვილი. ღონისძიებაზე ნაჩვენები იქნება ტექნიკური გადაწყვეტაც (დემო).
მომხსენებლის შესახებ:
ვაჟა ფირცხალაიშვილი საქართველოს ბანკში DevOps განყოფილების ხელმძღვანელი და DevOpsGeorgia-ს ერთ-ერთი თანადამფუძნებელია. მას აქვს 8-წლიანი გამოცდილება ლინუქსისა და OpenSource აპლიკაციების გაშვებაში, ადმინისტრირებასა და მონიტორინგში. დაინტერესებულია ავტომატიზაციით, კონტეინერებისა და მიკროსერვისების არქიტექტურითა და CD/CI (continuous integration and delivery) ტექნოლოგიებით, ასევე DevOps ის კულტურის პოულარიზაციით საქართველოში.
ორგანიზაციის შესახებ:
დევოპს ჯორჯია ახლად დაფუძნებული ორგანიზაციაა, რომელიც მიზნად ისახავს, ხელი შეუწყოს საქართველოში ღია კოდის პრინციპზე დაფუძნებული ტექნოლოგიების პოპულარიზაციას, ახალი მიდგომების დანერგვას ტექნოლოგიური წინსვლისთვის ფეხის ასაწყობად, საზოგადოების ინფორმირებას ავტომატიზაციის, დევოპს და დატაოპს სიახლეებისა და კონცეფციების შესახებ.
დევოპს ჯორჯიას დამფუძნებლებმა შარშან ჩაატარეს ორდღიანი კონფერენცია (devopsgeorgia.com), რომელმაც გააერთიანა 16 სპიკერი წამყვანი ტექნოლოგიური კომპანიებიდან, ასევე იმ ორგანიზაციებიდან, რომლებიც იყენებენ მოწინავე IT ტექნოლოგიებს. კონფერენციის დაახლოებით 1000-მდე მონაწილეს შორის უმრავლესობა ტექნოლოგიური სფეროს წარმატებული სპეციალისტი და მაღალი კლასის პროფესიონალი იყო.
დევოპს ჯორჯია ასევე მიზნად ისახავს ამ და სხვა ღონისძიებებისა და meetup-ების ჩატარებას, უპირველეს ყოვლისა, დევოპს და დატაოპს მიმართულებით, რაც ტექნოლოგიური სფეროს პროფესიონალებსა და ამ მიმართულებით დაინტერესებულ პირებს საშუალებას მისცემს, შეისწავლონ და ნახონ ახალი ტექნოლოგიების გამოყენების შესაძლებლობები და პოტენციალი, ასევე გაეცნონ თანამედროვე პროგრამული უზრუნველყოფის შექმნის, დანერგვისა და ავტომატიზაციის უახლეს კონცეფციებს.
დრო: 13 აპრილი, 16:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის ქ. N32), ილიას სახელმწიფო უნივერსიტეტი
დასწრება თავისუფალია.

ქართული ენა რიტუალებსა და ყოფაში
2019-04-13 17:00
13 აპრილს ილიას სახელმწიფო უნივერსიტეტის ლინგვისტურ კვლევათა ინსტიტუტის ციფრული ჰუმანიტარიის ჯგუფი გამართავს დისკუსიას ქართული ენის ფუნქციური განვითარების თანამედროვე გამოწვევებზე. დისკუსიის მონაწილეები განიხილავენ ქართული ენის დაცვის რიტუალურ და რეალურ პროექტებს, ისაუბრებენ იმაზე, როგორ იფართოვებს, ან თმობს ქართული ისტორიულად დაკანონებულ ფუნქციურ სფეროებს, რამდენად ხერხდება დღეს უმდიდრესი ქართული ენობრივი მემკვიდრეობის ჩართვა საერთაშორისო კულტურულ, სალიტერატურო თუ სამეცნიერო მიმოქცევაში, ან რამდენად არის დღეს ქართული ამ ქვეყნის მოქალაქეობრივი „შეჭიდულობის“ გარანტი, რამდენად სრულფასოვნად ფუნქციონირებს იგი, როგორც სახელმწიფო ენა.
ილიაუნის პროფესორი ზაალ ანდრონიკაშვილი ისაუბრებს ქართულენოვანი ლიტერატურული მემკვიდრეობის საერთაშორისო რეპრეზენტაციის უნიკალურ პროექტზე, რომელიც 2018 წლის ფრანკფურტის წიგნის ბაზრობაზე იყო წარმოდგენილი და რომელსაც თავისი მასშტაბებით ანალოგი არ მოეძებნება.
ილიაუნის მკვლევრები – თამარ კალხიტაშვილი, რატი გუმაშვილი და არჩილ თაბუკაშვილი – განსახილველად წარმოადგენენ საქართველოში დაცული უძველესი ქართული, ბერძნული, არამეული, ებრაული ენობრივი მემკვიდრეობის საერთაშორისო სამეცნიერო და კულტურულ სადისკუსიო სივრცეში, სამეცნიერო მიმოქცევაში ჩართვისთვის უმნიშვნელოვანეს ციფრულ პროექტებს.
ილიაუნის სტუდენტები, ლინგვისტურ კვლევათა ინსტიტუტის ციფრული ჰუმანიტარიის კვლევითი ჯგუფის წევრები, მარგარიტა ავაკიანი და საიდ ჰუსეინოვი ისაუბრებენ იმაზე, როგორ იქმნება დღეს საქართველოს ციფრული ისტორიის პროექტები და როგორ მუშაობენ ისინი ამ ისტორიაში არაქართულენოვანი მოსახლეობის მიერ შეტანილი წვლილის დოკუმენტირებაზე.
დისკუსიის მოდერატორი: ნინო დობორჯგინიძე
დრო: 13 აპრილი, 17 საათი
ადგილმდებარეობა: A 101 აუდიტორია (ი. ჭავჭავაძის გამზირი 32), ილიას სახელმწიფო უნივერსიტეტი
დასწრება თავისუფალია.

პროექტის „ადგილობრივი მმართველობა – გამოსავლის ძიება რუხი ზონიდან“ ანგარიში
2019-04-15 17:00
15 აპრილს, 17:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის კონსტიტუციური კვლევების ცენტრი წარადგენს პროექტს: „ადგილობრივი მმართველობა – გამოსავლის ძიება რუხი ზონიდან“.
ადგილობრივი მმართველობის არსებული კონსტიტუციური სტატუსი, ექსპერტთა ერთი ნაწილის აზრით, ბუნდოვანია და ბევრ კითხვას აჩენს. თვითმმართველობის არსებული ინსტიტუტები გადაწყვეტილებებს კვლავაც მოქალაქეთა არასაკმარისი ჩართულობის პირობებში იღებენ. საკითხის გამოკვლევისა და რეფორმის პროცესში ფართო საზოგადოების ჩართვის მიზნით კონსტიტუციური კვლევების ცენტრი გერმანიის საერთაშორისო თანამშრომლობის საზოგადოების (GIZ) მხარდაჭერით ახორციელებს კვლევით და კამპანიური შინაარსის ღონისძიებებს.
ღონისძიებაზე წარმოგიდგენთ პროექტის პირველ ეტაპზე შესრულებული კვლევის ანგარიშს, გაგაცნობთ სამართლებრივი კვლევის ჩარჩოებს და გავმართავთ ღია დისკუსიას კვლევის ძირითად მიგნებებზე.
ღონისძიებას გაუძღვება კონსტიტუციური კვლევების ცენტრის დირექტორი გიორგი მელაძე. ნაშრომებს წარმოადგენენ კონტიტუციური კვლევების ცენტრის მკვლევრები.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ საჯარო ლექციაზე დასწრება და მონაწილეობა შეფასდება 1%-ით.
დრო: 15 აპრილი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამხ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე „ტურიზმის ანთროპოლოგია აფრიკაში“
2019-04-16 17:00
ილიას სახელმწიფო უნივერსიტეტი ერაზმუსის გაცვლითი პროგრამის ფარგლებში მასპინძლობს იანოს კოდოლანის გამოყენებითი მეცნიერებების უნივერსიტეტის (უნგრეთი) ტურიზმის მიმართულების პროფესორს, ტამაშ რეგის, რომელიც 16 აპრილს, 17:00 საათზე, ილიას სახელმწიფო უნივერსიტეტის E207 აუდიტორიაში წაიკითხავს საჯარო ლექციას თემაზე „ტურიზმის ანთროპოლოგია აფრიკაში“.

სამუშაო ენა: ინგლისური
დრო: 16 აპრილი, 17:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

"''Venture Elevator'' – პროგრამა
2019-04-16 17:05
”Venture Elevator” – პროგრამა, რომელიც სტარტაპებს გლობალური ექსპანსიის დაჩქარებაში დაეხმარება
სპონსორები/პარტნიორები:

აშშ-ის საელჩო საქართველოში;
ილიას სახელმწიფო უნივერსიტეტი;
Startup Grind Tbilisi;
საქართველოს ინოვაციებისა და ტექნოლოგიების სააგენტო;
პროექტი ”Paving the Way to Knowledge-based Economy: Enhancing University Research and Entrepreneurial Skills in Georgia”.

რა არის ეს?

Venture Elevator არის პროგრამა, რომელიც ეხმარება სტარტაპს ისწავლოს, განავითაროს საკუთარი იდეა და უკეთ გამოიყენოს სტარტაპებისთვის არსებული გლობალური შესაძლებლობები. პროგრამა შედგება 8-კვირიანი სატრენინგო ციკლისგან და მოიცავს მოწვეულ სტუმრებთან შეხვედრებს, მენტორებთან კონსულტაციებსა და საინვესტიციო პრეზენტაციების წარდგენაში (pitching) წვრთნებს.
ვინ აკეთებს პროგრამას?

პროექტის მხარდამჭერები არიან აშშ-ის საელჩო საქართველოში, ილიას სახელმწიფო უნივერსიტეტი, Startup Grind Tbilisi და საქართველოს ინოვაციებისა და ტექნოლოგიების სააგენტო.
პროექტს ახორციელებს მენტორებისა და სტარტაპდამფუძნებლების გუნდი:

დავით ჩეჩელაშვილი, წარმატებული გლობალური სტარტაპების დამფუძნებელი;
Colin Donohue, მარკეტინგისა და ბიზნესსტრატეგიის კონსულტანტი ამერიკიდან;
გიორგი ტუხაშვილი, Startup Grind Tbilisi-ის თანადამფუძნებელი და სტარტაპის დამფუძნებელი;
ნიკოლოზ გოგოჭური, სტარტაპის დამფუძნებელი და მენტორი;
ნატო ჩაკვეტაძე, მეწარმეობის მიმართულების ხელმძღვანელი ილიას სახელმწიფო უნივერსიტეტში.

გვეყოლება 6 მოწვეული უცხოელი სტუმარი, რომლებიც საქართველოში ჩამოვლენ ქართველ სტარტაპდამფუძნებლებთან შესახვედრად და ინდივიდუალური მენტორინგის გასამართად.
რით განსხვავდება სხვა პროგრამებისგან?

ამჟამად საქართველოში სტარტაპებისთვის ბევრი პროგრამა მიმდინარეობს. ეს პროგრამა იმით განსხვავდება, რომ აერთიანებს ადგილობრივი და საერთაშორისო მენტორების ძლიერ გუნდს. ჩვენ არ გვსურს დროის დაკარგვა. ჩვენ გვსურს დავეხმაროთ ქართულ სტარტაპებს დააჩქარონ ზრდა, გასცდნენ ქვეყნის ფარგლებს და ჩაერთონ გლობალურ კონკურენციაში.
სად გავიგო მეტი ინფორმაცია და როგორ მოვხვდე პროგრამაში?
ჩატარდება 2 საინფორმაციო შეხვედრა, რომლებზეც ორგანიზატორები უპასუხებენ თქვენთვის საინტერესო კითხვებს. ეს იქნება შესაძლებლობა, გაიცნოთ მენტორები და პროექტის წარმომადგენლები. შეხვედრები გაიმართება 2019 წლის 21 აპრილს, 19-21 საათზე, ტერმინალში (თბილისი, ი. აბაშიძის ქ. N34).
15 აპრილიდან: ონლაინრეგისტრაცია საიტზე https://ventureelevator.ge
30 აპრილი: აპლიკაციის გამოგზავნის ბოლო ვადა
17 მაისი: პროგრამის დაწყება
ვინ უნდა მიიღოს მონაწილეობა?

ხარ სტარტაპი, რომელსაც შემდგომ ეტაპზე გადასვლა სურს?
გსურს გამოცდილ მენტორებთან კონსულტაცია იმ გამოწვევებზე, რომელთა წინაშეც არის შენი სტრატაპი?
გსურს, გაზარდო შენი შესაძლებლობების არეალი და გასცდე საქართველოს მასშტაბს?
ფიქრობ, რომ შეგიძლია მიიღო კრიტიკა გამოცდილი მენტორისგან?

თუ ხართ სტარტაპგუნდი, მზად ხართ, ისწავლოთ და გაიზარდოთ, ასევე იყოთ მოტივირებული სტარტაპსაზოგადოების ღირსეული ნაწილი, ეს პროგრამა თქვენთვისაა. თქვენ მზად უნდა იყოთ კრიტიკის მოსმენისთვის, ბევრი შრომისა და საკუთარ იდეაში მნიშვნელოვანი ცვლილების შეტანისთვის, თუ საქმის განსხვავებულად გაკეთების საჭიროებას ვალიდური მონაცემები გამოავლენს.
პროგრამა Venture Elevator-ის სამუშაო პროცესი

შეხვედრები, ტრენინგები და მენტორინგი გაიმართება შაბათ-კვირას.

კვირის მანძილზე გუნდებს დაევალებათ კვირის თემატური მასალის წაკითხვა და ვიდეოების ნახვა;
შაბათის პირველი ნახევარი დაეთმობა ლექციებს, სემინარებსა და დისკუსიებს, თუ რა ვისწავლეთ და რისი გამოყენება შეგვიძლია ჩვენი საქმიანობის გასაუმჯობესებლად. დღის მეორე ნახევარი კი დაეთმობა მენტორებთან შეხვედრებს;
კვირას მოეწყობა თავისუფალი სამუშაო გარემო გუნდებისთვის, რეფლექსიისა და ნეთვორქინგისთვის. შესაძლებელი იქნება ადგილობრივ მენტორთან შეხვედრები წინასწარი შეთანხმების შემთხვევაში.

პროგრამა ორეტაპიანია. მეორე ეტაპზე გადასასვლელად მოეწყობა დემო დღე. ვინაიდან, მეორე ეტაპი მოიცავს მენტორებთან შეხვედრებს, ის ხელმისაწვდომი გახდება იმ გუნდებისთვის, რომლებიც პროგრამის მიმდინარეობისას წარმოაჩენენ პროგრესს.
ჯამში პროგრამა მოიცავს უცხოელ სტუმრებსა და მენტორებთან ურთიერთობის 60 საკონტაქტო საათს, რაც ერთ მონაწილეზე 4,500 აშშ დოლარის ღირებულებას შეადგენს. პროგრამით უფასოდ ისარგებლებენ და აშშ-ის საელჩოს დაფინანსებას მიიღებენ ის ქართველი სტარტაპები, რომლებიც წარმატებით გაივლიან კონკურსს.
წარმატებული გუნდებისთვის, რაც Pitching შეჯიბრებების საფუძველზე გამოვლინდება, იქნება სპეციალური პრიზები. საუკეთესო გუნდი კი მიიღებს საგზურს ვებსამიტში მონაწილეობის მისაღებად.
30 აპრილს სავალუტო ლიფტების პროგრამისთვის, აშშ-ის საელჩოს მიერ დაფინანსებული 60-იანი წლების მენტორისა და მწვრთნელის, ასევე პიჩინგის შესაძლებლობების, საერთაშორისო კონტაქტებისა და 4500 დოლარზე მეტი ღირებულების უფასო პროგრამა, რომელიც სრულად დაფინასებულია ამერიკის საელჩოს მიერ.
ყველაზე მნიშვნელოვანი, რაც შესაძლოა სტარტაპმა დააგროვოს, ეს ახალი ცოდნა და გამოცდილებებია. მხოლოდ მცდელობებით, ექსპერიმენტებითა და სწავლებით შეგიძლიათ შექმნათ თქვენი წარმატებული კომპანია.
არ გაუშვა შესაძლებლობა, გაიგო რაიმე ახალი ადგილობრივი და საერთაშორისო მენტორებისგან, რაც შენი სტარტაპის განვითარებაში დაგეხმარება!
დაესწარი საინფორმაციო შეხვედრებს 21 აპრილს, 19-21 საათზე, ტერმინალში (ი. აბაშიძის ქ. N34).
გამოგზავნე ონლაინგანაცხადი 30 აპრილამდე და გამოიყენე შესაძლებლობა შენი სტარტაპის გაზრდისთვის!
დამატებითი ინფორმაციისთვის გადადი ბმულზე https://ventureelevator.ge & იმოქმედე!

საჯარო ლექცია „ზოოპარკი და ცხოველთა კეთილდღეობა“
2019-04-16 18:00
16 აპრილს, 18:00 საათზე, ილიას სახელმწიფო უნივერსიტეტის G106 აუდიტორიაში ცხოველთა მონიტორინგის სააგენტოს ინიციატივით გაიმართება საჯარო ლექციების კურსის „ყველაფერი შინაური ცხოველების შესახებ“ მორიგი ლექცია თემაზე „ზოოპარკი და ცხოველთა კეთილდღეობა“.
ლექციას თბილისის ზოოპარკის საზოგადოებასთან ურთიერთობის მენეჯერი მზია შარაშიძე წაიკითხავს.
ლექციის ძირითადი თემებია:

„თბილისის ზოოპარკი საფრთხეში მყოფი სახეობების გადასარჩენად“ – თბილისის ზოოპარკის კონსერვაციული პროექტები;
ცხოველთა დაცვა და შემოწირულობა – საზოგადოების ცნობიერების ამაღლება, სამოქალაქო თვითშეგნების ჩამოყალიბება, სოციალური პასუხისმგებლობის წახალისება;
„კეთილი სურვილები“ თუ?.. – ცხოველთა მოყვარულები და მათი „კეთილი“ სურვილები. სჭირდებათ თუ არა ცხოველებს ის, რაც სჭირდებათ ადამიანებს?
„მაიმუნს რამდენად გაყიდით?“ – გარეული ცხოველი სახლში – საკუთარი სიამოვნება, თუ ცხოველის კეთილდღეობაზე ზრუნვა?
ცხოველთა ყოფის გამდიდრება – ზოოპარკის პერმანენტული აქტივობები ცხოველების ყოველდღიურობის გასამრავალფეროვნებლად.

საჯარო ლექციების კურსზე დასწრება ნებისმიერ მსურველს შეუძლია. კურსის დასრულების შემდეგ მსმენელებს სერტიფიკატები გადაეცემათ.
დრო: 16 აპრილი, 18:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გიორგი წერეთლის ქ. №1)
დასწრება თავისუფალია.

რატი ამაღლობელის „სიტყვის სახელოსნო“: შეხვედრა პროფესორ გიგა ზედანიასთან
2019-04-16 19:00
16 აპრილს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტ რატი ამაღლობელის სტუმარი იქნება ილიას სახელმწიფო უნივერსიტეტის რექტორი, პროფესორი გიგა ზედანია, რომელიც ისაუბრებს თემაზე: „ლარნაკი და ბულბული: კიტსის რომანტიკული პოეზია ორი ლექსის მაგალითზე“.

დრო: 16 აპრილი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

საჯარო ლექცია „ნაფიც მსაჯულთა სისტემა ამერიკაში და ქართული მოდელი“
2019-04-17 15:00
17 აპრილს, 15:00 საათზე, ილიუნის წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლისა და ამერიკის შეერთებული შტატების საელჩოს ორგანიზებით გაიმართება საქართველოში ამერიკის საელჩოს ადგილობრივი სამართლებრივი მრჩევლის მაიკლ გრანტის საჯარო ლექცია თემაზე: „ნაფიც მსაჯულთა სისტემა ამერიკაში და ქართული მოდელი“.
საჯარო ლექცია შეეხება ისეთ აქტუალურ საკითხს, როგორიცაა ნაფიც მსაჯულთა სასამართლოს პრაქტიკა ამერიკაში, ასევე ქართულ მოდელს.
მომხსენებლის შესახებ:

მაიკლ გრანტს ამერიკის შეერთებული შტატების იუსტიციის დეპარტამენტში პროკურორის თანამდებობა უკავია.
2015 წელს იგი თბილისში, აშშ-ის საელჩოში მოავლინეს ადგილობრივი სამართლებრივი მრჩევლის პოზიციაზე. მრჩევლის ამპლუაში გრანტი ხელმძღვანელობს სისხლის სამართლის სექტორის განვითარების პროგრამებს. იგი ახლოს თანამშრომლობს საქართველოს აღმასრულებელთან, სამართალდამცავებსა და სასამართლო ხელისუფლების წარმომადგენლებსა და პროკურორებთან, რათა ხელი შეუწყოს სისხლის სამართლის მართლმსაჯულების სისტემის მოდერნიზებას. აღნიშნული პროგრამები მოიცავს საკანონმდებლო, სტრუტურული და პრაქტიკული უნარ-ჩვევების განვითარების საკითხებს საერთაშორისო საუკეთესო პრაქტიკისა და სტანდარტების გამოყენებით. მაიკლ გრანტი ასევე სამხედრო მოსამართლეა აშშ-ის სამხედრო სისტემაში და იხილავს ამერიკის ჯარში ჩადენილ დანაშაულს.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ საჯარო ლექციაზე დასწრება და მონაწილეობა შეფასდება 1%-ით.
სამუშაო ენა: ინგლისური
დრო: 17 აპრილი, ოთხშაბათი, 15:00 საათი
ადგილმდებარეობა: წიგნის სახლი „ლიგამუსი” (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტს, გოეთეს ინსტიტუტსა და იენის უნივერსიტეტს შორის მემორანდუმი გაფორმდება
2019-04-17 17:00
17 აპრილს, 17:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტს, გოეთეს ინსტიტუტსა და იენის უნივერსიტეტს შორის გაფორმდება ურთიერთთანამშრომლობის მემორანდუმი, რომლის ფარგლებშიც მომზადდებიან გერმანული ენის მასწავლებლები.
მემორანდუმის მიზანია ასევე ილიას სახელმწიფო უნივერსიტეტს, გოეთეს ინსტიტუტსა და იენის უნივერსიტეტს შორის მჭიდრო თანამშრომლობა გერმანული ენისა და გერმანულ-ქართულ კულტურათა დიალოგის ხელშეწყობის მიზნით.
გერმანული ენის მასწავლებლის მომზადების ერთწლიანი საგანმანათლებლო საერთაშორისო პროგრამის შესახებ ინფორმაცია იხ. ბმულზე.
დრო: 17 აპრილი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი

მოთხრობა თანამედროვე ესპანურ და ქართულ ლიტერატურაში
2019-04-17 19:00
ქართული წიგნის ეროვნული ცენტრის ორგანიზებითა და სერვანტესის ინსტიტუტთან თანამშრობლობით თბილისში ქართულ-ესპანური ლიტერატურული კვირეული იმართება. ამ მიზნით თბილისს თანამედროვე ესპანელი მწერლები ელენა მედელი (Elena Medel), პატრიცია ესტებან ერლესი (Patricia Esteban Erlés), არკაითს კანო (Harkaitz Cano), ნიკოლას მელინი (Nicolás Melini), სერვანტესის ინსტიტუტის კულტურის მიმართულების ხელმძღვანელი მარტინ ლოპეს-ვეგა და სერვანტესის ინსტიტუტის ბულგარეთის ოფისის დირექტორი ხავიერ ვალდივესო ეწვივნენ.
კვირეულის ფარგლებში ესპანელი მწერლები მკითხველთან საჯარო შეხვედრებსა და დისკუსიებს ქართველ კოლეგებთან პაატა შამუგიასთან, თეონა დოლენჯაშვილსა და ანა კორძაია-სამადაშვილთან ერთად გამართავენ. ღონისძიებებს მოდერაციას თანამედროვე მწერლები და კრიტიკოსები – შოთა იათაშვილი, ლევან ბერძენიშვილი და ლიტერატურათმცოდნე ლევან ცაგარელი უწევენ.
17 აპრილს რიგით მეორე შეხვედრას ილიაუნის წიგნის სახლი “ლიგამუსი” მასპინძლობს.
მოთხრობა თანამედროვე ესპანურ და ქართულ ლიტერატურაში.

ესპანელი ავტორი: პატრიცია ესტებან ერლესი
ესპანელი ავტორი: არკაითს კანო
ქართველი ავტორი: თეონა დოლენჯაშვილი
მოდერატორი: ლევან ცაგარელი
მთარგმნელი: ირაკლი მენთეშაშვილი

ორგანიზატორები:

ქართული წიგნის ეროვნული ცენტრი
სერვანტესის ინსტიტუტი

პარტნიორი:

წიგნის მაღაზია „ლიგამუსი“

დრო: 17 აპრილი, 19:00 საათი
ადგილმდებარეობა: ილიაუნის წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

მე-4 საერთაშორისო სიმპოზიუმი და ახალგაზრდა მეცნიერთა სკოლა
2019-04-18 15:47
1-7 მაისს ილიას სახელმწიფო უნივერსიტეტსა და ივანე ბერიტაშვილის ექსპერიმენტული ბომედიცინის ცენტრში გაიმართება მე-4 საერთაშორისო სიმპოზიუმი და ახალგაზრდა მეცნიერთა სკოლა „თავის ტვინი და ნეიროპლასტიურობა: მოლეკულური და სტრუქტურული ასპექტები“.
სიმპოზიუმის და სკოლის მთავარი მიმართულებებია: უჯრედული და მოლეკულური ბიოლოგია, ბიოქიმია, ბიოფიზიკა, მულტიმოდალური იმიჯინგი, ნეიროინფორმატიკა და ქცევა.
ღონისძიების ფარგლებში გაიმართება პლენარული სხდომები, სასტენდო მოხსენებები, მრგვალი მაგიდა და ახალგაზრდა მეცნიერთა სკოლა, რომელიც მოიცავს როგორც სალექციო საათებს, ასევე ტრენინგებს ელექტრონულ და ატომურ-ძალოვან მიკროსკოპიაში, იმუნოჰისტოქიმიასა და სხვა ლაბორატორიულ მეთოდებში.
ახალგაზრდა მეცნიერთა სკოლის ფარგლებში ჩატარდება სპეციალური სესია ახალგაზრდა მეცნიერთათვის. ახალგაზრდა მეცნიერის საუკეთესო ნაშრომი (ზეპირი ან სასტენდო მოხსენება) დაჯილდოვდება საქართველოს Sigma Xi – განყოფილების ჯილდოთი.
საორგანიზაციო კომიტეტი:

კონფერენციის ხელმძღვანელი: პროფესორი მ. ჟვანია, ილიას სახელმწიფო უნივერსიტეტი და ივანე ბერიტაშვილის ექსპერიმენტული ბიომედიცინის ცენტრი;
პროფესორი ნადეჟდა (ნანა) ჯაფარიძე – ივანე ბერიტაშვილის ექსპერიმენტული ბიომედიცინის ცენტრი, ნიუ-ვიჟენ უნივერსიტეტი;
პროფესორი რევაზ სოლომონია – ილიას სახელმწიფო უნივერსიტეტი, ივანე ბერიტაშვილის ექსპერიმენტული ბიომედიცინის ცენტრი;
დოქტორი თამარ ლორთქიფანიძე – ილიას სახელმწიფო უნივერსიტეტი, ივანე ბერიტაშვილის ექსპერიმენტული ბიომედიცინის ცენტრი;
დოქტორი თამარ ბიკაშვილი – ივანე ბერიტაშვილის ექსპერიმენტული ბიომედიცინის ცენტრი, ნიუ ვიჟენ უნივერსიტეტი;
მაგისტრი დავით ხუციშვილი – ილიას სახელმწიფო უნივერსიტეტი;
მაგისტრი ნინო ფოჩხიძე – ივანე ბერიტაშვილის ექსპერიმენტული ბიომედიცინის ცენტრი.
ღონისძიების სამეცნიერო კომიტეტი:

პროფესორი მზია ჟვანია (საქართველო)
პროფესორი ბჰანუ ჯენა (აშშ)
პროფესორი ნადეჟდა (ნანა) ჯაფარიძე (საქართველო)
დოქტორი თამარ ბიკაშვილი (საქართველო)
დოქტორი სანდორ კაზასი (შვეიცარია)
პროფესორი ლალი შანშიაშვილი (საქართველო)

თეზისების გაფორმების წესი და დეტალები იხილეთ საიტზე: https://bnsma2019.iliauni.edu.ge
თეზისების გამოგზავნა შეგიძლიათ е-mail-ზე: bnsma2019@gmail.com
2019 წელი

იტალიის ელჩის, ანტონიო ენრიკო ბარტოლის საჯარო ლექცია
2019-04-18 16:00
18 აპრილს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ იტალიის ელჩი საქართველოში ბატონი ანტონიო ენრიკო ბარტოლი გამართავს საჯარო ლექციას თემაზე: „Georgia and Italy – an ancient friendship looking at the future“.
სამუშაო ენა: ინგლისური
დრო: 18 აპრილი, 16:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ვრცლად ლექციის შესახებ
ანტონიო ენრიკო ბარტოლის ბიოგრაფია

სამეცნიერო კაფე: „რთული ფიზიკა მარტივად და შეძლებისდაგვარად გასაგებად“
2019-04-18 19:00
18 აპრილს, 19:00 საათზე, ვაკის მედიათეკაში დოქტორი ჯუანშერ ჯეჯელავა წაიკითხავს საჯარო ლექციას „რთული ფიზიკა მარტივად და შეძლებისდაგვარად გასაგებად“.
მომხსენებელი განიხილავს ფარდობითობის სპეციალურ თეორიას, კვანტურ მექანიკას და ა. შ. შეეცდება ყოფითი ინტუიციისა და წარმოსახვითი ცდების გამოყენებით აუდიტორიამ გაიგოს, რა იდეები უდევს საფუძვლად თანამედროვე ფიზიკას.
მომხსენებლის შესახებ
2000 წელს ჯუანშერ ჯეჯელავამ ჩააბარა თბილისის ივანე ჯავახიშვილის სახელმწიფო უნივერსიტეტში, სადაც დაიცვა როგორც ბაკალავრის, ისევე მაგისტრის ხარისხი ველის კვანტური თეორიის სპეციალობით. 2006 წელს ჩააბარა ილიას სახელმწიფო უნივერსიტეტის დოქტორანტურაში ნაწილაკების ფიზიკის სპეციალობით. 2011 წელს დაიცვა სადოქტორო ნაშრომი, რომელშიც გამოიკვლია ლორენც დარღვევის შესაძლებლობა გაწრფივებულ გრავიტაციასა და არააბელურ ველებში. ამის შემდეგ მალე გადავიდა თეორიიდან ფენომენოლოგიაში. 2012 წელს შეუერთდა ATLAS/CERN ექსპერიმენტის Tile კალორიმენტრის სიგნალის რეკონსტრუქციის ჯგუფს, 2016 წლიდან კი – ATLAS-ის სუპერსიმეტრიების ძიების ჯგუფს, რომელთანაც დღემდე მუშაობს. ამავდროულად აგრძელებს მაღალი ენერგიების ფიზიკის თეორიულ-კვლევით პროექტებში მონაწილეობას.
დრო: 18 აპრილი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

ფილმის „ნადირობა“ ჩვენება და დისკუსია
2019-04-18 19:00
18 აპრილს, 19:00 საათზე, ილიას სახელმწიფო უნივერსიტეტის სულხან-საბა ორბელიანის სამკითხველო დარბაზის სამუშაო სივრცეში ილიაუნის ადამიანის უფლებათა კინოკლუბი აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით გამართავს მხატვრული ფილმის „ნადირობა“ ჩვენებასა და დისკუსიას.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებელი – გიორგი ჩიტიძე, ადამიანის უფლებების პროგრამის მენეჯერი „ფონდი ღია საზოგადოება“ (OSGF), ილიას სახელმწიფო უნივერსიტეტის მოწვეული ლექტორი
მოდერატორი – მარიამ მხეიძე, ილიას სახელმწიფო უნივერსიტეტის სისხლის სამართლის სამაგისტრო პროგრამის სტუდენტი
დანიელი რეჟისორის, ტომას ვინტერბერგის ფილმი „ნადირობა“ მოგვითხრობს საბავშვო ბაღის მასწავლებელზე, რომელსაც ბრალს სდებენ საკუთარ მოსწავლეზე სექსუალურ ძალადობაში.
დრო: 18 აპრილი, 19:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
დასწრება თავისუფალია.

გიორგი ლობჟანიძის პოეტური კრებულის „სიზმრის ნანგრევებში“ პრეზენტაცია
2019-04-18 19:00
18 აპრილს, 19:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტის ლიტერატურული კლუბი და გამომცემლობა „ჩვენი მწერლობა“ გეპატიჟებათ გიორგი ლობჟანიძის პოეტური კრებულის „სიზმრის ნანგრევებში“ პრეზენტაციაზე.
წიგნს ავტორი და ფილოლოგიის დოქტორი, სოხუმის უნივერსიტეტის პროფესორი ნინო ვახანია წარადგენენ.
პოეტური კრებულის შესახებ:
„და აი, აქ არის თავისებურება ამ წიგნისა. პოეტი არის თავისებური. არავის არა სძრახავს, არავის არ ამტყუნებს, არავისა და არაფერსა. ცხოვრება ის არის, რაც არის, ადამიანებიც ისეთნი არიან, როგორიც უნდა იყვნენ. ოღონდ თვითონ არ უნდა ყოფილიყო ისეთი ალალი, ისეთი მიამიტი, სიყვარულს რო ვერ გაფრთხილებოდა. სიყვარული ჰო ბუნების მიერია, ყვავილივით ამოდის, ყვავილივით გაიფურჩქნება და გაფრთხილება უნდა ყვავილივითა. სიფაქიზეა, სიწმინდეა, სილამაზე ჰო არის და არის, ოღონდ მთავარი მაინც სისათუთეა და უნდა იცოდე, როგორ მოუარო სისათუთესა. უნდა იცოდე. ძალაც უნდა. ძალაც უნდა შეგწევდეს. დაჰკარგავ როცა, მაშინღა შეიგნებ და სევდაც იქვეა, სევდაი იგი გაუნელებელი, სევდაი პოეტისა. სევდას მოჰყოლია უბრწყინვალესი ქმნილებანი ლირიკისა.“
ოთარ ჩხეიძე

დრო: 18 აპრილი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ.N32), ილიას სახელმწიფო უნივერსიტეტი
დასწრება თავისუფალია.
